Ftit jiem ilu, fortunatament fakkarna l-mitt sena mit-twaqqif ta' ħidmet Don Luigi Sturzo. Fit-18 ta' Jannar 1919, fl-appell magħruf "A Tutti gli uomini Liberi e Forti", twaqqaf l-ewwel partit demokristjan fl-Italja, magħruf bħala l-'Partit Popolari' Taljan. Minn dak il-mument, bdiet storja ta' ħidma politika distinta. Waħda li tappella għall-bnedmin kollha fis-soċjetà, ġejjin minn liema klassi soċjali ġejjin. Waħda bażata fuq linja "Cristiano-sociale", separata u distinta mil-liberaliżmu u s-soċjaliżmu. Viżjoni ċara F'dinja fejn hawn movimenti politiċi li jitwieldu l-bieraħ u jridu jmexxu llum, ħidmet l-Insara fil-politika tibqa' dawl ċert. Tibqa' direzzjoni ċara. Waħda bażata fuq azzjoni konkreta fi ħdan id-demokrazija. Waħda li ġiet mibnija pass pass bl-esperjenza li nġabret fil-ħajja demokratika. Il-kontribut ta' bnedmin li huma Nsara titlob rispett. Titlob, anzi, li tingħata l-importanza u r-rilevanza tagħha fis-soċjetà llum ukoll. Min ikerrah Hemm min jipprova jkerrah ħidmet id-demokratiku-Nisrani. Ħafna drabi minn bnedmin influwenzati minn kitbet awturi li f'pajjiżhom m'għandhomx l-esperjenza pożittiva tad-demokrazija Kristjana. Persuni li jitilqu mill-preġudizzju li ladarba nbeda kollox minn saċerdot Kattoliku, allura huwa żbaljat u mhux politikament rilevanti. Proċess li, sfortunatament, il-Partit Konservattiv Ingliż ġabar ruħu fih. Partit li baqa' marbut mal-passat. Baqa' jemmen fit-tradizzjoni bħala l-mudell ta' soċjetà. li, kif qed naraw, qed isservi bħala xkiel għall-għarfien tal-isfidi fis-soċjetà. Influwenza kbira L-Ewropa tal-lum hija frott il-ħidma tad-Demokrazija Kristjana. Il-vantaġġ Ewropew kien proprju dak li bena l-istituzzjonijiet demokratiċi tiegħu fuq il-prinċipji etiċi Nsara. Proprju għalhekk li hemm kostituzzjonijiet sodi f'diversi Stati li jipproteġu d-drittijiet fundamentali tal-bnedmin li jgħixu u jinsabu fuq dik l-art. Proprju għalhekk li l-bniedem ingħata iktar importanza fil-ħajja soċjali u f'dik fid-dinja tax-xogħol. Il-progress soċjali li seħħ. L-għarfien ċar tal-bżonn li wieħed jibni soċjetà altruwista li tipprattika s-solidarjetà b'mod dirett u personalista. Reżistenza storika u erojka Fl-isfond ta' partiti magħquda, naturalment fl-Ewropa u fid-dinja, fuq dawn il-prinċipji l-istorja tgħallem. Turi li quddiem dak li kien qiegħed jiġi esportat mill-imperjaliżmu Sovjetiku kien hemm linja politika li żammet sod. Quddiem il-materjaliżmu storiku, quddiem iċ-ċentralizzazzjoni tal-poter, affermat il-kontra. Għal snin twal, dawn il-partiti kienu dawk li żammew ir-reżistenza kontra t-tkasbir tal-bniedem u l-politika nnifisha. Kienu huma li ma beżgħux, u li fl-aħħar tal-ġurnata raw it-tmiem ta' sistema dittatorjali mingħajr ma nxtered id-demm ta' gwerra oħra. Illum għandna nagħrfu li għandu jkollna gratitudni kbira lejn dawn il-bnedmin. Lejn dawk li ma ħarsux lejn il-politika bħala forza ta' dominazzjoni, imma waħda ta' servizz. Waħda li għandha tkun mhux forza ta' oppressjoni, imma għodda biex kull bniedem jikber u jiżviluppa t-talenti u l-abbiltajiet tiegħu. Don Luigi Sturzo nnifsu bena partit b'linja ċara, proprju għax ma kienx sempliċement kunċett sabiħ fl-arja, imma miġbur fi programm politiku. It-tagħlim soċjali tal-Knisja Kattolika, li diversi Papiet fis-sekli kkontribwew għalih, kien huwa li beda t-triq biex jimplimentah legalment għall-benefiċċju tal-bniedem. Sofra għall-ideat tiegħu Għandu jiġi mfakkar bħala l-bniedem li kellu viżjoni li biddlet id-dinja politika Ewropea u mondjali. Għandu jiġi mfakkar ukoll għal dak li sofra minħabba l-ideat tiegħu. Dan is-saċerdot, li jinsab midfun f'art viċin tagħna, f'Caltagirone fi Sqallija, ġie ppersegwitat, eżiljat u umiljat. Il-Faxxiżmu, proprju dik il-linja politika fallimentari, anti-umana u anti-demokratika, kissret dak kollu li kien qiegħed jinbena. Sturzo sofra mill-pajjiż li ħabb, kif ukoll minn uħud fil-Knisja li ħabb iktar. Kellu jgħaddi minn taħt bnedmin oħra fil-Knisja Kattolika li kellhom l-illużjoni li huma l-lemin u l-lemin-estrem li jħarsu l-interessi tagħha. Żball mill-ikbar, li l-istorja għallmitna imma jrid ikompli jiġi ripetut. Deċentralizzazzjoni tal-poter Id-Demokrazija Kristjana kienet, għadha, u tibqa' forza politika ta' tiġdid, ta' progress soċjali, ta' bidliet li jagħtu ġieħ lill-bniedem. Is-soċjetà tagħna taċċetta dak li għandha mingħajr ma tistaqsi kif dan ġie fis-seħħ. Taħdem f'demokrazija, fejn l-ordni tal-ġurnata hija bażata fuq il-bżonn li l-poter ma jkunx konċentrat fi ftit idejn. Id-deċentralizzazzjoni tal-poter welldet il-kunsilli lokali, welldet diversi istituzzjonijiet demokratiċi oħra. Għax il-fiduċja tal-bniedem trid tiġi affermata. Il-parteċipazzjoni attiva u effettiva tiegħu trid mhux biss tingħad, imma tiġi implimentata. F'sitwazzjoni politika fejn qed naraw kwantità ta' movimenti msejħa 'populisti', li twieldu l-bieraħ u jitbielu għada, hemm bżonn ta' iktar direzzjoni politika ċara. Nagħrfu f'dan li hawn kriżi ta' identità politika f'diversi partiti li servew lill-poplu tagħhom. Biss, dan m'għandux iżommna milli nifhmu li dak li twieled mitt sena ilu għadu rilevanti għas-soċjetà tal-lum. Nifhmu u naħdmu lura fl-għeruq tagħna. Ngħid, anzi, huwa iktar rilevanti f'dinja li proprju għax triq toqtol ir-ruħ u l-kuxjenza li mexxewha tajjeb, trid linja politika bażata fuq prinċipji sodi. Fil-konfużjoni politika ta' ħaddieħor, din il-linja politika hija forza ta' alternattiva. Proprju għall-populiżmi varji, it-tweġiba hija iktar il-populariżmu. Proprju f'soċjetà fejn qed tikber id-diżugwaljanza ekonomika u soċjali, hija għodda essenzjali għalina. Waħda li rridu nkomplu nħaddnu u nħaddmu.
Partit popolari